บสย.ขอค้ำเอสเอ็มอีเพิ่มเท่าตัว
บสย.ขอคลังขยายวงเงินค้ำเอสเอ็มอีรายย่อยกว่าเท่าตัว เป็น 1.3 หมื่นล้าน
21 พ.ย. 2558

บสย.ขอคลังขยายวงเงินค้ำเอสเอ็มอีรายย่อยกว่าเท่าตัว เป็น 1.3 หมื่นล้าน
นายญาณศักดิ์ มโนมัยพิบูลย์ ประธานกรรมการ บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า บสย.ได้ยื่นขอให้กระทรวงการคลังพิจารณาขยายวงเงินและระยะเวลาในโครงการค้ำประกันสินเชื่อเพื่อผู้ประกอบการรายย่อย (Micro Entrepreneur) เพิ่มจากวงเงินเดิม 5,000 ล้านบาท หรือจำนวนราย 3.7 หมื่นราย เพิ่มเป็น 1.3 หมื่นล้านบาท เพราะวงเดิมใช้ไป 3,600 ล้านบาทแล้ว และคาดว่าสิ้นปีนี้จะใช้หมดทั้งก้อน แต่ยังมีความต้องการเข้ามาอย่างต่อเนื่อง เบื้องต้นมีผู้ต้องการสินเชื่อผ่านธนาคารออมสินสูงถึง 1.35 แสนราย
นอกจากนี้ บสย.จะยื่นขอขยายวงเงินเพิ่มเติมโครงการประกันสินเชื่อแบบ Portfolio Guarantee Scheme ระยะที่ 5 (PGS5) วงเงิน 1 แสนล้านบาทด้วย เพราะมีความต้องการยื่นเข้ามามากจากภาวะเศรษฐกิจยังฟื้นไม่ชัดเจน ส่วนใหญ่จะขอค้ำประกันสินเชื่อแบบผ่อนปรนเงื่อนไข (ซอฟต์โลน) มากกว่าการให้ค้ำตามเกณฑ์ปกติที่ทำร่วมกับสมาคมธนาคารไทย
ด้าน นายบุญทักษ์ หวังเจริญ ประธานสมาคมธนาคารไทย กล่าวว่า การค้ำประกันสินเชื่อของ บสย.จะช่วยให้สินเชื่อในปีหน้าขยายตัวดีขึ้น โดยเฉพาะกลุ่มลูกค้าเอสเอ็มอีรายเล็กๆ ที่ฐานะไม่แน่นอน (เกรย์) จะทำให้ธนาคารมั่นใจในการปล่อยกู้มากขึ้น โดยปี 2559 สินเชื่อน่าจะเติบโตดีขึ้นที่ 6% แต่หนี้ที่ไม่ก่อให้เกิดรายได้ (เอ็นพีแอล) ก็มีโอกาสเพิ่มขึ้นด้วย จากปัจจัยเศรษฐกิจจีนชะลอ ปัญหาภัยแล้ง และลูกค้าไม่ได้รับค่าสินค้า แต่ธุรกิจยังไปได้ ในภาวะหลายธุรกิจยังมีอนาคต